Ірыс і барбарыс
(гульня)
*Васіль Вітка*

Ірына і Барбара

Ну, кропля ў кроплю — пара.

У Барбары, Іркі —

Косы-растапыркі.

Сукенкі па каленцы,

На кожнай — па кішэньцы.

Такая гэта пара:

Дзе Іра, там Барбара.

А дзе Барбара, Іра?

Прызнаюся вам шчыра,

Тады я толькі ведаю,

Калі з імі абедаю.

Усе падружкі і дружкі

Свае ў нас маюць хвартушкі,

I на кожным метка —

Вышытая кветка:

У Ірыначкі — ірыс,

У Барбары — барбарыс.